**Τοποθέτηση Αγγελικής Σεραφείμ**

Η ανάδειξη της επίθεσης στον ειδικό φρουρό είναι αναγκαία, λόγω του βαρύτερου τραυματισμού του και του τι σηματοδοτεί αυτή - προφανώς. Δεν μπορούμε όμως να αποσιωπήσουμε το χθεσινό όργιο αστυνομικής βίας όπως αποτυπώθηκε σε πλήθος βίντεο σε ειδησεογραφικούς ιστότοπους.

Η *αποσιώπηση* της κυβερνητικής ευθύνης, **τόσο για την κλιμάκωση της βίας** – την οποία γνωρίζει η πολιτική ηγεσία και δη του Υπ.Προ.Πο. ότι θα δεχθούν οι αστυνομικοί που είναι στην πρώτη γραμμή και προφανώς το αποδέχεται αδιαφορώντας πλήρως και για τη δική τους σωματική ακεραιότητα- , **όσο και για την αποκλιμάκωσή της**, τροφοδοτεί το αφήγημα απόδοσης (συν)ευθύνης σε όσους αντέδρασαν και αντιδρούν στον κρατικό αυταρχισμό, ασκώντας τα νόμιμα δικαιώματά τους.

Θεωρώ ότι στην ανακοίνωσή μας δεν μπορούμε να βάζουμε στην ίδια ζυγαριά την ευθύνη του κράτους με την ευθύνη όσων δεν ασκούν κρατική εξουσία. Ο βασικός ρυθμιστής και εξομαλυντής της κατάστασης μπορεί να είναι μόνο η πολιτεία, επιδεικνύοντας αδιαπραγμάτευτη συμμόρφωση στη νομιμότητα και τις αρχές του κράτους δικαίου και διώκοντας αποτελεσματικά τις έκνομες συμπεριφορές αστυνομικών οργάνων.

*ΥΓ. Και μια τελευταία σημείωση, ήσσονος σημασίας εν προκειμένω, αλλά αναγκαία: πρέπει να αποφεύγεται η χρήση επιθετικών προσδιορισμών όπως «άνανδρη» (που υπονοεί ότι υπάρχει και αντρίκια επίθεση;) που παραπέμπουν στις - θέλω να ελπίζω παρωχημένες - αντιλήψεις περί ανδρισμού και των σχετικών «αρρενωπών» αρετών.*